Namibië het as nuwe voorsitter van die SADC die Gender is My Agenda-veldtog (GIMAC) se toekenning vir 2017 ontvang vir sy pogings om geslagsgelykheid in die land te bevorder.
Sowat 55% van respondente in die gepaardgaande opname was dit eens dat mense oor dieselfde kam geskeer moet word, hetsy hulle 'n man of 'n vrou is.
Ten spyte van die feit dat Suid-Afrika as deel van die SADC-groep die enigste land in die wêreld is met 'n grondwet wat seksuele oriëntasie erken, het slegs drie ander lande in die streek (Mosambiek, Demokratiese Republiek die Kongo en Seychelle homoseksualiteit gedekriminaliseer.
Positiewe nuus is egter ook dat die hoërhof in Botswana die regering opdrag gegee het om die geslag van 'n transgender vrou op haar identiteitsdokument te verander, terwyl ­eSwatini sy eerste Pride-optog gehou het.
Die verteenwoordiging van vroue in die onderskeie SADC-parlemente staan tans op 26%, 'n persentasiepunt laer as die basislyn in 2009, maar twee persentasiepunte hoër as die 24%-gemiddeld wêreldwyd en van Afrika suid van die Sahara.
Uit die 15 SADC-lande het 13 nou gelyke inskrywings vir beide seuns en dogters vir die laerskoolfase, agt lande vir die hoërskoolfase en 11 vir die tersiêre fase.